b'\n_START_ARTICLE_\nLantfrid\n_START_PARAGRAPH_\nLantfrid, tudi Ladtfrid ali Lanfred (latinsko Lantfridus ali Lanfredus) je bil od leta 709 do smrti vojvoda Alemanov pod frankovsko suverenostjo, * ni znano, \xe2\x80\xa0 730._NEWLINE_Bil je sin alemanskega vojvode Gotfrida in brat svojega naslednika Teodebalda Alemanskega._NEWLINE_Po o\xc4\x8detovi smrti leta 709 je na vojni pohod v Alemanijo krenil frankovski majordom Pipin Herstalski, da bi njemu in bratu pomagal obraniti oblast pred pretendentom Vileharijem. Po Pipinovi smrti leta 714 je Lantfrid posku\xc5\xa1al ohraniti alemansko neodvisnost in zato postal sovra\xc5\xbenik njegovega nezakonskega sina in naslednika Karla Martela. Spor se je odrazil tudi v Cerkvi: ko je sveti Pirmin leta 724 pod Karlovim pokroviteljstvom v Alemaniji osnoval opatijo Reichanau, sta ga Lantfrid in Teodebald izgnala. Teodebald je kasneje ustanovil opatijo St. Gall. Lantfrid je svojo neodvisnost potrdil iz izdajo zakonika Lex Alammanorum, s katerim je prevzel zakonodajno oblast, ki je bila do tedaj v izklju\xc4\x8dni domeni merovin\xc5\xa1kih kraljev. Leta 730 se je na pohod v Alemanijo odpravil Karel Martel. Isto leto je Lantfrid umrl. Povezave med tema dogodkoma niso povsem znane. Nasledil ga je brat Teodebald.'